詩送韓簡伯學官于臨浦呈勸其重修西子祠
作者：王銍
朝代：宋

paragraphs: 昔遊臨浦春正濃，小江縈委如無窮。
花浮千林錦繡幄，舟揚萬頃玻瓈風。
西施故鄉擅佳麗，會稽秀氣藏華穠。
是時山晴見真色，落日西南千萬峯。
今情不盡古情在，恨疊晚粧眉暈重。
恨應但知傾國貌，無人能說亡吳功。
倘非絕態動君意，姑蘇臺上猶歌鐘。
成功未甘歸范蠡，素衣故國寧相從。
文公之孫重端世，衮衣門戶推八龍。
官閒援毫來弔古，溪山頓爲開愁容。
謫仙亦賦浣紗石，至今翠絹不停織。
浴池邀伴下瑶池，霑丐越女天下白。
風流昭洗待名流，有德于人當血食。
紅心草葬舊金釵，黄陵廟成新石刻。
霞裙瓊佩無消息，怨魄凄魂招不得。
一杯流水奠江蘺，苧蘿山前已秋色。